সৌন্দর্যের উৎস-মানুষটি নাকি বৃক্ষটি নাকি রঙের ফোয়ারাটি নাকি সুরের ঝর্ণাটি … আমাদের ভালোবাসার মানুষটি, যাঁর তুলির আঁচড় দেখে বড় হয়েছি। আজও থাকি দেখার প্রতীক্ষায়। আমাদের মন ভরাতে, চোখ জুড়াতে তিনি তাঁর পাতা-ফুল-পাখি-বর্ণমালায় সুগন্ধি মেখে দিতেন। আমরা তাঁর শিল্পের দর্শক। গণমানুৃষ, পত্রিকা পাঠক সবাই তাঁর শিল্পের দর্শক। আমরা সবাই চোখ দিয়ে শুকে নিতাম তাঁর পাঠানো বর্ণগন্ধময় শিল্পকর্ম, বলতাম, আহা। নিত্যনতুন সেই বর্ণগন্ধময় শিল্পকর্ম দেখা ও সুগন্ধি নেওয়া, তা আর সামনের দিনগুলোতে হওয়ার নয়। তার ভালোবাসায় রাঙা এবারের বিজয়ের বর্ণমালা রঙে রেখায় সেজে আমাদের হাতে আসবে না। সৌন্দর্যের উৎস-মানুষটি নাকি বৃক্ষটি, তার শেষ কথাটি বলতে গিয়ে প্রাণ হারাল। আর দেবে না সে সৌন্দর্যে রাঙা চির বসন্তের পাতা ও ফুল উপহার। আর দেবে না পাতায় পাতায় বর্ণমালা।